P6_TA(2005)0259

Έρευνα στον τομέα της ασφάλειας

Ψήφισμα του Ευρωπαϊκού Κοινοβουλίου σχετικά με την έρευνα στον τομέα της ασφάλειας — Τα επόμενα βήματα (2004/2171(INI))

Το Ευρωπαϊκό Κοινοβούλιο,

- έχοντας υπόψη την Συνθήκη Συντάγματος της Ευρώπης που υπεγράφη στις 29 Οκτωβρίου 2004 στη Ρώμη,

- έχοντας υπόψη την Ευρωπαϊκή Στρατηγική Ασφαλείας "Μια ασφαλής Ευρώπη σε έναν καλύτερο κόσμο" που εγκρίθηκε από το Ευρωπαϊκό Συμβούλιο στις 12 Δεκεμβρίου 2003,

- έχοντας υπόψη την ανακοίνωση της Επιτροπής "Έρευνα στον τομέα της ασφάλειας — Τα επόμενα βήματα" (CΟΜ(2004)0590), και τις προγενέστερες ανακοινώσεις της Επιτροπής (CΟΜ(2003)0113 και CΟΜ(2004)0072),

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο "Η οικοδόμηση του κοινού μας μέλλοντος — Προκλήσεις πολιτικής και δημοσιονομικά μέσα της διευρυμένης Ένωσης 2007-2013" (CΟΜ(2004)0101) καθώς και την ανακοίνωση της Επιτροπής με τίτλο "Η επιστήμη και η τεχνολογία, κλειδιά του μέλλοντος της Ευρώπης — Κατευθυντήριες γραμμές της πολιτικής της Ένωσης υπέρ της έρευνας" (CΟΜ(2004)0353),

- έχοντας υπ' όψη τις ανακοινώσεις της Επιτροπής προς το Συμβούλιο και το Ευρωπαϊκό Κοινοβούλιο για την πρόληψη και την καταπολέμηση της χρηματοδότησης της τρομοκρατίας μέσω μέτρων για τη βελτίωση της ανταλλαγής πληροφοριών, την ενίσχυση της διαφάνειας και την αυξημένη ανιχνευσιμότητα των οικονομικών συναλλαγών (COM(2004)0700), σχετικά με την ετοιμότητα και τη διαχείριση των συνεπειών στην καταπολέμηση της τρομοκρατίας (COM(2004)0701) και σχετικά με την πρόληψη, την ετοιμότητα και την αντιμετώπιση των τρομοκρατικών επιθέσεων (COM(2004)0698),

- έχοντας υπόψη τα ψηφίσματά του της 15ης Μαΐου 1997 [1], 28ης Ιανουαρίου 1999 [2] και 10ης Απριλίου 2002 [3] σχετικά με τις ευρωπαϊκές βιομηχανίες του τομέα της άμυνας,

- έχοντας υπόψη το ψήφισμά του της 30ής Νοεμβρίου 2000 σχετικά με τη δημιουργία κοινής ευρωπαϊκής πολιτικής ασφάλειας και άμυνας μετά την Κολωνία και το Ελσίνκι [4],

- έχοντας υπόψη το ψήφισμά του της 10ης Απριλίου 2003 σχετικά με τη νέα ευρωπαϊκή δομή ασφάλειας και άμυνας — προτεραιότητες και κενά [5],

- έχοντας υπόψη το ψήφισμά του της 20ής Νοεμβρίου 2003 σχετικά με την πολιτική της ΕΕ στον τομέα του αμυντικού εξοπλισμού [6],

- έχοντας υπόψη την πρόταση για μια Λευκή Βίβλο σχετικά με την ευρωπαϊκή άμυνα όπως την παρουσίασε το Ινστιτούτο Μελετών της ΕΕ για θέματα ασφάλειας τον Μάιο του 2004,

- έχοντας υπόψη την έκθεση σχετικά με το Δόγμα Ανθρώπινη Ασφάλεια στην Ευρώπη όπως την παρουσίασε ο Ύπατος Εκπρόσωπος της ΕΕ για την κοινή εξωτερική πολιτική και την πολιτική ασφάλειας στις 15 Σεπτεμβρίου 2004,

- έχοντας υπόψη την έκθεση της Ομάδας Προσωπικοτήτων στον τομέα της Έρευνας για την Ασφάλεια, με τίτλο "Έρευνα για μια ασφαλή Ευρώπη" της 15ης Μαρτίου 2004,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων και τις γνωμοδοτήσεις της Επιτροπής Βιομηχανίας, Έρευνας και Ενέργειας καθώς και της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0103/2005),

A. εκτιμώντας ότι κατόπιν των προσφάτων γεωπολιτικών, κοινωνικών και τεχνικών ανακατατάξεων και των προσφάτων γεγονότων παγκόσμιας εμβέλειας όπως οι τρομοκρατικές ενέργειες της 11ης Σεπτεμβρίου 2001 στις Ηνωμένες Πολιτείες και της 11ης Μαρτίου 2004 στη Μαδρίτη, η ασφάλεια κατέστη πρόβλημα που χρήζει αμεσότερης αντιμετώπισης και ότι τα κράτη μέλη της ΕΕ πρέπει να βελτιώσουν την ετοιμότητά τους προκειμένου να αντιμετωπίσουν νέες μορφές απειλών κατά της ασφάλειας με την αποτελεσματικότερη χρησιμοποίηση της τεχνογνωσίας τους,

Β. εκτιμώντας ότι η διεύρυνση σε εικοσιπέντε κράτη μέλη δημιουργεί νέες προκλήσεις στον τομέα της ασφάλειας στη νέα Ευρώπη η οποία συνορεύει πλέον με πιο ευάλωτες περιοχές,

Γ. λαμβάνοντας υπόψη ότι οι νέες αυτές απειλές επωφελούνται των νέων τεχνολογιών, αγνοούν τα κρατικά σύνορα, εκμεταλλεύονται το πνεύμα ανοίγματος και διαφάνειας που χαρακτηρίζει τις σύγχρονες τεχνολογίες και τις δημοκρατικές ευρωπαϊκές κοινωνίες, απειλούν δε την ασφάλεια των κρατών μελών, τόσο εντός όσο και εκτός της Ευρωπαϊκής Ένωσης, γεγονός το οποίο καθιστά δυσχερέστερη τη διάκριση μεταξύ εσωτερικής και εξωτερικής ασφάλειας,

Δ. εκτιμώντας ότι η Ευρωπαϊκή Ένωση θα πρέπει να είναι σε θέση να εξασφαλίζει την προστασία των πολιτών της, να συμβάλλει στην σταθερότητα της ευρωπαϊκής ηπείρου και των γειτονικών περιοχών και να συνεισφέρει στην προστασία της παγκόσμιας ειρήνης και ασφάλειας, σύμφωνα με τις αρχές του Χάρτη του Οργανισμού Ηνωμένων Εθνών και τους στόχους της κοινής εξωτερικής πολιτικής και της πολιτικής ασφάλειας,

Ε. λαμβάνοντας υπόψη ότι δεν είναι δυνατόν να υπάρξει αξιόπιστη πολιτική ασφάλειας και άμυνας και ασφαλέστερη Ευρώπη εάν δεν υπάρχουν προηγμένα τεχνολογικά μέσα και προηγμένοι εξοπλισμοί, ώστε με την πρόοδο της τεχνολογίας να μειώνονται στο ελάχιστο οι κίνδυνοι στον τομέα της ασφάλειας,

ΣΤ. εκτιμώντας ότι, παρόλο το δυναμικό που διαθέτει η Ευρωπαϊκή Ένωση στον τομέα της έρευνας και της ανάπτυξης τεχνολογιών ασφάλειας, η έλλειψη συγκεκριμένου πλαισίου για την έρευνα στον τομέα της ασφάλειας επί ευρωπαϊκού επιπέδου και ο υψηλός βαθμός κατακερματισμού και αλληλεπικάλυψης στα συστήματα και τις υποδομές έρευνας για την ασφάλεια αποτελούν σημαντικά εμπόδια για την εξεύρεση αποδεκτών από οικονομικής απόψεως λύσεων,

Ζ. εκτιμώντας ότι το σύνολο των επενδύσεων των Ηνωμένων Πολιτειών για την εσωτερική ασφάλεια είναι κατά μέσο όρο τετραπλάσιο του αντιστοίχου ευρωπαϊκού και ότι οι επενδύσεις αυτές που δεν περιλαμβάνουν την έρευνα στις τεχνολογίες διπλής χρήσεως που χρηματοδοτούνται από το υπουργείο αμύνης των ΗΠΑ κατανέμονται σε διάφορα υπουργεία συμβάλλοντας με τον τρόπο αυτό στην συνεκτική προσέγγιση του θέματος της έρευνας για την ασφάλεια,

Η. έχοντας υπόψη ότι οι επενδύσεις για την έρευνα και την ανάπτυξη στον τομέα της άμυνας από τα κράτη μέλη είναι περίπου υποπενταπλάσιο των αντιστοίχων των Ηνωμένων Πολιτειών, γεγονός το οποίο αυξάνει τον κίνδυνο να καταστεί η Ευρωπαϊκή Ένωση πιο ευάλωτη και περισσότερο εξηρτημένη στον τομέα αυτό,

Θ. εκτιμώντας ότι η διάκριση μεταξύ πολιτικής και στρατιωτικής έρευνας γίνεται όλο και πιο ασαφής,

Ι. εκτιμώντας ότι η έρευνα και η ασφάλεια θα μπορούσε να διαδραματίσει στρατηγικό ρόλο όσον αφορά στην αύξηση της βιομηχανικής ανταγωνιστικότητας της Ευρώπης και στην ενίσχυση των επιστημονικών και τεχνολογικών ερεισμάτων της σύμφωνα με τους στόχους της Λισαβόνας και της Βαρκελώνης,

1. εκφράζει την ικανοποίησή του για την πρόταση της Επιτροπής που αφορά τη δημιουργία Ευρωπαϊκού Προγράμματος Έρευνας στον τομέα της Ασφάλειας (ΕΠΕΑ)· τονίζει ότι θα πρέπει να δρομολογηθεί διαρθρωμένο και αποτελεσματικό πρόγραμμα έρευνας στον τομέα της ασφάλειας σε επίπεδο Ευρωπαϊκής Ένωσης με στόχο να αντιμετωπισθούν οι σημερινές και μελλοντικές προκλήσεις, τα επαρκώς προσδιορισμένα ευρωπαϊκά ζητούμενα στον τομέα της ασφάλειας, να ενισχυθεί η ασφάλεια και η προστασία των ευρωπαίων πολιτών και να εξασφαλισθεί η ευρωπαϊκή αξιοπιστία και αποτελεσματικότητα όσον αφορά τις πρωτοβουλίες στον τομέα του ΕΠΕΑ, συμβάλλοντας ταυτοχρόνως στην αύξηση της ανταγωνιστικότητας της ευρωπαϊκής οικονομίας·

2. θεωρεί ότι ένα αποτελεσματικό πρόγραμμα έρευνας για την ασφάλεια θα πρέπει να στηρίζεται σε συντονισμένο πλαίσιο αναφοράς εντός του οποίου θα συνεργάζονται όλοι οι αρμόδιοι φορείς του τομέα της έρευνας για την ασφάλεια, χρηματοδοτούμενοι με τις κατάλληλες και εξορθολογισμένες πιστώσεις, θα πρέπει δε να βασίζεται στην κτηθείσα εμπειρία της Κοινότητας στον τομέα της διαχείρισης κοινών ερευνητικών προγραμμάτων·

3. υπογραμμίζει ότι όλες οι πτυχές της έρευνας για την ασφάλεια έχουν χαρακτήρα δημοσίου συμφέροντος και, για τον λόγο αυτόν, ζητεί να προσφερθεί επαρκής σταθερότητα στα προγράμματα και τα σχέδια αυτά και ο δημοσιονομικός εφοδιασμός τους να συνδεθεί με την εξέλιξη του Ακαθάριστου Εγχώριου Προϊόντος, ώστε να επιτευχθεί το μέγιστο δυνατό επίπεδο χρονικής συνέχειας και ποιότητας των αποτελεσμάτων·

Ευρωπαϊκό Πρόγραμμα Έρευνας για την Ασφάλεια και χρηματοδότησή του

4. λαμβάνει γνώση της πρότασης της Επιτροπής για τη δρομολόγηση του ΕΠΕΑ ως τμήματος του εβδόμου προγράμματος-πλαισίου έρευνας της Ευρωπαϊκής Ένωσης· υπογραμμίζει ότι το ΕΠΕΑ θα πρέπει να σεβαστεί τον ιδιαίτερο χαρακτήρα της έρευνας για την ασφάλεια, λαμβάνοντας υπόψη τα ιδιαίτερα στοιχεία της όπως είναι οι κανόνες που διέπουν τα δικαιώματα της πνευματικής ιδιοκτησίας, η επεξεργασία διαβαθμισμένων πληροφοριών, η προστασία των ασφαλών πληροφοριών και η μεταφορά των τεχνολογιών· τονίζει ότι οι δραστηριότητες του ΕΠΕΑ θα πρέπει να βασίζονται στη διαδικασία της συναπόφασης·

5. καλεί την Επιτροπή να λάβει υπόψη της το γεγονός ότι η Ομάδα εργασίας για την προστασία των δεδομένων του άρθρου 29 έχει συσταθεί προκειμένου να συμβουλεύει την Επιτροπή σε θέματα κοινοτικών μέτρων που επηρεάζουν τα δικαιώματα και τις ελευθερίες των φυσικών προσώπων, όσον αφορά την επεξεργασία προσωπικών δεδομένων και την ιδιωτική ζωή·

6. ενθαρρύνει το Συμβούλιο και την Επιτροπή, σε συνεργασία με το Ευρωπαϊκό Κοινοβούλιο, πριν δοθεί οποιαδήποτε χρηματοδότηση για έρευνα, να οριοθετήσουν με σαφήνεια, καταρχάς στο πλαίσιο των αρμοδιοτήτων τους και στη συνέχεια από κοινού, τους στόχους και τις προτεραιότητες που θα διέπουν την έρευνα σε θέματα ασφαλείας, καθώς και τον ρόλο που θα διαδραματίσουν σε κάθε στάδιο τα κράτη μέλη και οι ενδιαφερόμενοι ευρωπαϊκοί οργανισμοί ·

7. καλείτο Συμβούλιο και την Επιτροπή να καθορίσουν τις προτεραιότητες βάσει του επιχειρησιακού προγραμματικού πλαισίου για την υλοποίηση του προγράμματος της Χάγης και τον αγώνα κατά της τρομοκρατίας, από την άποψη της εσωτερικής ασφάλειας και της ευρωπαϊκής στρατηγικής για την εξωτερική ασφάλεια·

8. συνιστά το μελλοντικό ΕΠΕΑ να περιλαμβάνει μεταξύ των προτεραιοτήτων του τον αγώνα κατά της τρομοκρατίας, την χωρική παρακολούθηση, την πολιτική άμυνα, τον έλεγχο των εξωτερικών συνόρων της Ένωσης και άλλα πεδία στα οποία η κοινοτική δράση μπορεί να προσφέρει προστιθέμενη αξία, χωρίς να συγκρούεται με τις αρμοδιότητες των κρατών μελών·

9. πιστεύει ότι οι κύριοι στόχοι του Προγράμματος θα πρέπει να είναι η προστασία των εξωτερικών συνόρων και η προστασία των βασικών υποδομών όπως τα διευρωπαϊκά δίκτυα και οι πυρηνικοί σταθμοί·

10. καλεί την Επιτροπή να αξιοποιήσει την εμπειρία που προσέφερε η πρώτη πρόσκληση για υποβολή προτάσεων στο πλαίσιο της προπαρασκευαστικής δράσης προκειμένου να καθορισθούν οι τομείς προτεραιότητας· πιστεύει ότι θα πρέπει να δοθεί μεγαλύτερη έμφαση αφενός στην έρευνα όσον αφορά την εκ μέρους του κοινού αποδοχή της έρευνας σχετικά με την ασφάλεια, αφετέρου δε στην επεξεργασία διαβαθμισμένων δεδομένων, προκειμένου να καταστεί δυνατή η ευρύτερη ανταλλαγή τους μεταξύ των κρατών μελών·

11. θεωρεί ότι το ΕΠΕΑ πρέπει να δώσει μεγαλύτερη, όχι όμως αποκλειστική, έμφαση στις δραστηριότητες έρευνας και στους τεχνολογικούς τομείς που περιέχουν κοινή προστιθέμενη αξία κατά τρόπον ώστε να καταστεί δυνατό να προβλεφθούν, να ελεγχθούν και να αντιμετωπισθούν αποτελεσματικά οι νέες προκλήσεις στον τομέα της έρευνας όπως η βιοτρομοκρατία, η εγκληματικότητα στον κυβερνοχώρο και κάθε άλλη μορφή οργανωμένου συγχρόνου εγκλήματος, να ανταποκριθεί σε ενδεχόμενες αποστολές της Ευρωπαϊκής Ένωσης στον τομέα της ασφάλειας και να ελαχιστοποιήσει τις απώλειες στα πλαίσια στρατιωτικών δράσεων·

12. τονίζει με έμφαση ότι η δρομολόγηση ερευνητικού προγράμματος για την ασφάλεια θα πρέπει να συνδυασθεί με γενική και τακτική ανάλυση των αναγκών που άπτονται της ασφάλειας με στόχο να προσδιορισθούν τα βασικά αναγκαία τεχνολογικά και μη μέσα που απαιτούνται προκειμένου να αντιμετωπισθεί το συνεχώς μεταβαλλόμενο τοπίο που διαμορφώθηκε στον τομέα της ασφάλειας μετά το πέρας του ψυχρού πολέμου·

13. υποστηρίζει ότι, παράλληλα με την έρευνα σε θέματα τεχνολογίας, θα πρέπει να δοθεί έμφαση στην ανάπτυξη κοινών ικανοτήτων ανάπτυξης μοντέλων και ανάλυσης απειλών, με τη χρήση των συγκριτικών πλεονεκτημάτων που διαθέτουν τα κράτη μέλη σε κάθε συγκεκριμένη περίπτωση·

14. υπογραμμίζει ότι σε ορισμένες περιπτώσεις τα προτεινόμενα σχέδια θα εμπεριέχουν στοιχεία που άπτονται τόσο του τομέα της ασφάλειας όσο και του τομέα της προστασίας και ως εκ τούτου τα σχέδια αυτά πρέπει να συνδυασθούν στενά· υπογραμμίζει ότι η απαίτηση να περιστραφεί η έρευνα αυτή που πραγματοποιείται στα πλαίσια του ΕΠΕΑ μόνο γύρω από τα θέματα ασφαλείας θα ήταν αντιπαραγωγική· προτείνει ως εκ τούτου να γίνει πιο ολοκληρωμένη προσέγγιση και το ΕΠΕΑ να συνδυασθεί στενά με άλλες δραστηριότητες έρευνας στα πλαίσια του εβδόμου προγράμματος-πλαισίου έρευνας της Ευρωπαϊκής Ένωσης· θεωρεί ότι στο πλαίσιο του ΕΠΕΑ πρέπει να γίνεται σαφής διάκριση μεταξύ στρατιωτικής και μη στρατιωτικής έρευνας·

15. φρονεί ότι στην ανακοίνωση της Επιτροπής δίδεται έμφαση στην τεχνολογική έρευνα· ζητεί ως εκ τούτου να υπάρξει πιο εξισορροπημένη αλληλεπίδραση μεταξύ της έρευνας στον τομέα των φυσικών επιστημών και της τεχνολογίας και της έρευνας στους τομείς των λοιπών επιστημών, ειδικότερα δε στους τομείς των πολιτικών, κοινωνικών και ανθρωπιστικών επιστημών·

16. θεωρεί ότι για να γεφυρωθεί το χάσμα μεταξύ της έρευνας και των εφαρμογών της καθημερινότητας, και προκειμένου να τεθεί η τεχνολογική πρόοδος στην υπηρεσία των πολιτών στην καθημερινή τους ζωή, θα πρέπει να δοθεί ιδιαίτερη και μεγαλύτερη προσοχή στην επιχειρησιακή έρευνα, την ανάλυση συστημάτων και την προσομοίωση·

17. τονίζει ότι για να αντιμετωπισθούν οι βασικές αδυναμίες και οι ανεπάρκειες των κρατών μελών στον τομέα των συστημάτων C4ISR (διοίκηση, έλεγχος, επικοινωνίες, χρήση ηλεκτρονικών υπολογιστών, συγκέντρωση πληροφοριών και αναγνώριση), θα πρέπει να γίνει μεγαλύτερη πρόοδος στον τομέα των συστημάτων αισθητήρων, της βιοτεχνολογίας, των τεχνολογιών του διαστήματος και των τεχνολογιών της πληροφόρησης·

18. επισημαίνει ότι οι εφαρμογές και οι υπηρεσίες που έχουν σχέση με το διάστημα σε τομείς όπως το παγκόσμιο δορυφορικό σύστημα εντοπισμού θέσης και η παγκόσμια παρατήρηση και συλλογή στοιχείων μπορούν να διαδραματίσουν σημαντικό ρόλο και πρέπει να τύχουν ιδιαίτερης προσοχής στο πλαίσιο του ΕΠΕΑ·

19. καλεί την Επιτροπή, λαμβάνοντας ως βάση την έκθεση με τίτλο "έρευνα για μια ασφαλέστερη Ευρώπη" που δημοσίευσε η ομάδα προσωπικοτήτων στο πεδίο της έρευνας σχετικά με την ασφάλεια, καθώς και την τελική έκθεση της επιτροπής εμπειρογνωμόνων σχετικά με θέματα διαστήματος και ασφάλειας, να επεκτείνει και στις εθνικές πρωτοβουλίες που αφορούν δορυφόρους την αναγκαία συνεργασία στην έρευνα σχετικά με την ασφάλεια, ώστε να ικανοποιηθούν οι επιχειρησιακές ανάγκες και απαιτήσεις της Ένωσης·

20. αναγνωρίζει ότι θα απαιτηθεί πρόσθετη και καταλληλότερη χρηματοδότηση για ένα συνεκτικό και αποτελεσματικό πρόγραμμα έρευνας στον τομέα της ασφάλειας· θεωρείως εκ τούτου ότι η χρηματοδότηση με 1 δισεκατομμύριο ευρώ ετησίως που προτείνεται από την Έκθεση της Ομάδας Προσωπικοτήτων, θα μπορούσε να επιτευχθεί εάν χρησιμοποιηθεί χρηματοδότηση από το πρόγραμμα πλαίσιο στον τομέα της έρευνας και συγχρόνως από άλλες εναλλακτικές πηγές·

21. θεωρεί ότι παράλληλα με το επίπεδο αυτό της χρηματοδότησης, η Ευρωπαϊκή Ένωση θα πρέπει να εξορθολογήσει και να καταστήσει αποτελεσματικότερη την χρήση των υφισταμένων πόρων εξαλείφοντας τον υφιστάμενο κατακερματισμό των δαπανών·

22. τονίζει ωστόσο ότι η αύξηση των επενδύσεων στον τομέα της έρευνας για την ασφάλεια δεν πρέπει να έχει ως συνέπεια τον περιορισμό των πόρων που διατίθενται για την έρευνα για μη στρατιωτικούς σκοπούς·

23. καλείτο Συμβούλιο και την Επιτροπή να εξετάσουν την εφαρμογή συστήματος ισόρροπης κατανομής των δαπανών των συμπληρωματικών πόρων, πέραν των προβλεπόμενων από το κοινοτικό σχέδιο έρευνας, κατά τρόπον ώστε να διασφαλιστεί ότι το βάρος των δαπανών της έρευνας λαμβάνει υπόψη το οικονομικό βάρος των κρατών μελών, σε συνάρτηση με το ποσοστό του ΑΕγχΠ, σύστημα το οποίο πρέπει να προβλέπει πολυετή δέσμευση ώστε να καθίσταται δυνατός ένας αξιόπιστος προγραμματισμός·

Διαβούλευση και συνεργασία με τους ενδιαφερόμενους

24. εκφράζει την ικανοποίησή του για την προταθείσα σύσταση Ευρωπαϊκής Συμβουλευτικής Επιτροπής για την Έρευνα στον τομέα της Ασφάλειας (ΕΣΕΕΑ)· θεωρεί ότι , ελλείψει ανώτερης δομής σχεδιασμού της πολιτικής, υφίσταται ανάγκη να υπάρξουν σαφέστερες πληροφορίες για το κατά πόσο αυτή η Συμβουλευτική Επιτροπή θα αποδειχθεί επαρκής και θα βρίσκεται σε ετοιμότητα να συμβουλεύσει με τρόπο αποτελεσματικό σχετικά με το περιεχόμενο των ερευνών για την ασφάλεια και να αντιμετωπίσει τα λειτουργικά προβλήματα σχετικά με το πρόγραμμα· υπογραμμίζει ότι το Ευρωπαϊκό Κοινοβούλιο θα πρέπει να εκπροσωπείται στην ΕΣΕΕΑ με πέντε μέλη μεταξύ των οποίων πρέπει να συμπεριλαμβάνονται οι πρόεδροι των αρμοδίων επιτροπών (της Επιτροπής Εξωτερικών Υποθέσεων, της Υποεπιτροπής Ασφάλειας και Άμυνας, της Επιτροπής Βιομηχανίας, Έρευνας και Ενέργειας, της Επιτροπής Εσωτερικής Αγοράς και Προστασίας των καταναλωτών και της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων) ή οι εκπρόσωποί τους·

25. επισημαίνει την προστιθέμενη αξία που απορρέει από τη διαβούλευση και τη συνεργασία με εμπειρογνώμονες που προέρχονται από όλες τις ομάδες που έχουν σχέση με την έρευνα για την ασφάλεια στα πλαίσια της ΕΣΕΕΑ · απευθύνει ωστόσο έκκληση για ισόρροπη συμμετοχή των εκπροσώπων της βιομηχανίας, των χορηγών της έρευνας και των πελατών του ιδιωτικού και δημοσίου τομέα, των επιστημονικών ερευνητικών ιδρυμάτων, των δημοσίων φορέων και των εκπροσώπων των οργανώσεων πολιτικών ελευθεριών·

26. ζητεί οι δραστηριότητες και μέθοδοι εργασίας της ΕΣΕΕΑ να διευκρινισθούν και να τεθούν υπό την εποπτεία του Ευρωπαϊκού Κοινοβουλίου·

27. τονίζει ότι η δημιουργία της ΕΣΕΕΑ πρέπει να συμβάλλει στην αποφυγή αλληλεπικαλύψεων στο πλαίσιο των δομών που ασχολούνται με την έρευνα στον τομέα της ασφάλειας·

28. θεωρεί ότι , προκειμένου να αντιμετωπισθεί το υψηλό κόστος της αλληλεπικάλυψης και του κατακερματισμού στις υφιστάμενες δομές ασφαλείας και τα σχετικά προγράμματα, θα πρέπει να ενθαρρυνθεί η μεγαλύτερη και στενότερη συνεργασία καθώς και ο συντονισμός μεταξύ των ευρωπαϊκών δραστηριοτήτων έρευνας στον τομέα της ασφάλειας και των προσπαθειών που πραγματοποιούνται από τα κράτη μέλη, των λοιπών ερευνητικών δραστηριοτήτων στην ΕΕ και στο πλαίσιο άλλων διεθνών οργανισμών οι οποίοι εμπλέκονται σε θέματα παγκόσμιας ή περιφερειακής ασφάλειας·

29. προτείνει, στα πλαίσια των διατλαντικών σχέσεων, η ευρωπαϊκή έρευνα για την ασφάλεια να πραγματοποιήσει τις αναγκαίες προσπάθειες προκειμένου να αποφευχθούν οι αλληλεπικαλύψεις και να δοθεί ώθηση στην διαλειτουργικότητα με τον ταυτόχρονο σεβασμό των ιδιαιτεροτήτων που παρουσιάζει το ερευνητικό περιβάλλον της Ένωσης στον τομέα αυτό· τονίζει εν τούτοις ότι ο προϋπολογισμός της Ένωσης για έρευνα στο τομέα της ασφάλειας θα πρέπει να χρησιμοποιείται για την ανάπτυξη των συλλογικών συμφερόντων της ΕΕ·

Διοργανική τοποθέτηση

30. επιμένει στη συμμετοχή του Ευρωπαϊκού Κοινοβουλίου στον προσδιορισμό των ευρωπαϊκών δραστηριοτήτων έρευνας στον τομέα της ασφάλειας όχι μόνο με την τακτική ενημέρωσή του σχετικά με τις πραγματοποιούμενες προόδους αλλά, κυρίως, με διαβούλευση σχετικά με την εφαρμογή του εκάστοτε σχεδιαζόμενου προγράμματος·

31. καλεί την Επιτροπή να διαβιβάσει στο Κοινοβούλιο, χωρίς καθυστέρηση, τις στρατηγικές κατευθύνσεις δράσης, καθώς και τη γνωμοδότηση που παρέλαβε σχετικά με τις αρχές και τους μηχανισμούς εφαρμογής, τις συγκεκριμένες προτάσεις όσον αφορά τη συμμετοχή, τα είδη των συμβάσεων και τα χρηματοδοτικά μέσα για ερευνητικές δραστηριότητες στα πλαίσια του ΕΠΕΑ, καθώς και τις αναγκαίες ρυθμίσεις όσον αφορά τα δικαιώματα πνευματικής ιδιοκτησίας και τη μεταφορά τεχνολογίας, τις οποίες διαμόρφωσε σε συνεργασία με την ΕΣΕΕΑ·

32. καλεί τον αρμόδιο Επίτροπο να υποβάλει έκθεση τόσο στην Επιτροπή Εξωτερικών Υποθέσεων όσο και στην Επιτροπή Βιομηχανίας, Έρευνας και Ενέργειας, πριν από την έναρξη εφαρμογής του ΕΠΕΑ·

33. τονίζει την ανάγκη θέσπισης συνεκτικότερου πολιτικού και θεσμικού πλαισίου για την προώθηση της συνεργασίας και του αποτελεσματικού συντονισμού μεταξύ του ΕΠΕΑ, του νέου Ευρωπαϊκού Οργανισμού Άμυνας (ΕΟΑ) και των πολιτικών της Ένωσης που έχουν σχέση με θέματα ασφάλειας και άμυνας·

34. θεωρεί ότι πρέπει να διευκρινισθούν με μεγαλύτερη ακρίβεια οι λεπτομέρειες και οι παράμετροι δράσης του νέου ΕΟΑ, ιδίως σε σχέση με τις δραστηριότητες έρευνας στον τομέα της ασφάλειας και τις σχέσεις εργασίας του οργανισμού αυτού με τον ΕΠΕΑ·

35. καλείτο Συμβούλιο και την Επιτροπή να εξασφαλίσουν αποδοτική και αποτελεσματική σχέση μεταξύ του ΕΠΕΑ και του ΕΟΑ ώστε να αποφευχθούν οιεσδήποτε αλληλεπικαλύψεις στον τομέα της έρευνας και της τεχνολογίας·

36. καλεί την Επιτροπή να λάβει υπόψη την έννοια του "δημοσίου συμφέροντος" των ερευνών που αποσκοπούν στην ασφάλεια, τόσο για τα κράτη μέλη όσο και για την Ευρωπαϊκή Ένωση, προκειμένου να αποφευχθεί ο κίνδυνος χρηματοδότησης σχεδίων που δεν ευθυγραμμίζονται με τις πολιτικές προτεραιότητες ή με συγκεκριμένες υποχρεώσεις δημόσιου συμφέροντος ή με την προστασία των ανθρωπίνων δικαιωμάτων, των πολιτικών ελευθεριών και της ιδιωτικής ζωής· επισημαίνει ότι η διαφάνεια στη χορήγηση συμβάσεων είναι υψίστης σημασίας·

37. ζητεί να υπάρξει αποτελεσματική βελτιστοποίηση των συνεργειών μεταξύ της έρευνας στον τομέα της άμυνας και της έρευνας για μη στρατιωτικούς σκοπούς, μέσω της ενσωμάτωσης των εφαρμογών και της μεταφοράς τεχνολογιών στον ένα και τον άλλο τομέα· ζητεί ταυτοχρόνως να προσδιορισθούν ακριβέστερα τα ειδικά όργανα που μπορούν να συμβάλλουν στην αντιμετώπιση των ιδιαιτεροτήτων της έρευνας που συνδέεται με την ασφάλεια·

Διαχείριση του Ευρωπαϊκού Προγράμματος Έρευνας στον τομέα της Ασφάλειας

38. θεωρεί ότι , για να εξασφαλισθεί η αποτελεσματική διαχείριση του ΕΠΕΑ, η κτηθείσα από την Προπαρασκευαστική Δράση εμπειρία στους τομείς των μηχανισμών χρηματοδότησης, των μεθόδων και της θεσμικής τοποθέτησης θα πρέπει να ληφθεί δεόντως υπόψη·

39. τονίζει ότι η διαχείριση του ΕΠΕΑ θα πρέπει να δώσει έμφαση στην προστιθέμενη αξία της διαλειτουργικότητας και της συνδετικότητας κατά τρόπον ώστε να βελτιωθεί η διασυνοριακή συνεργασία, να αποφευχθούν οι άχρηστες αλληλεπικαλύψεις και να βελτιωθεί η συνεκτικότητα των προσπαθειών της Ένωσης·

40. υποστηρίζει με σθένος την ανάπτυξη ισχυρών κοινών υποδομών έρευνας και ανάπτυξης, την προώθηση της συνεργασίας μεταξύ των ερευνητικών εργαστηρίων σε επίπεδο Ένωσης και την ανάπτυξη των ανθρωπίνων πόρων στον τομέα της έρευνας και των τεχνολογιών, καθιστώντας την Ευρώπη ελκυστικότερη για έμπειρους ερευνητές του κλάδου αυτού·

41. τονίζει την ανάγκη ενθάρρυνσης της συστηματικής συνεργασίας και εκμετάλλευσης του συνδυασμένου δυναμικού της βιομηχανίας και της ερευνητικής κοινότητας με στόχο την αύξηση του ευρωπαϊκού ρυθμού καινοτομίας, ούτως ώστε να καταστεί ο υψηλότερος στο κόσμο·

42. θεωρεί ότι το ΕΠΕΑ θα πρέπει να είναι συμβατό με την δημιουργία ανοικτής, ολοκληρωμένης και ανταγωνιστικής ευρωπαϊκής αγοράς στον τομέα της άμυνας, καθώς και με την εισαγωγή καινοτόμων μηχανισμών που θα δημιουργήσουν νέες ευκαιρίες για την ευρωπαϊκή βιομηχανία οι οποίες θα την βοηθήσουν να κερδίσει συγκριτικά πλεονεκτήματα στις μεγάλες αγορές·

43. τονίζει τα πλεονεκτήματα που μπορεί να προσφέρει μια ανταγωνιστικότερη ευρωπαϊκή βιομηχανία του τομέα της ασφάλειας, η οποία θα βασίζεται στις σημερινές δυνατότητες της αμυντικής βιομηχανίας και άλλων ειδικοτήτων συνδεόμενων με τις υποδομές των νέων τεχνολογιών, για την ενίσχυση της οικονομικής ανάπτυξης και της γενικότερης ανταγωνιστικότητας της ευρωπαϊκής οικονομίας και υπογραμμίζει επίσης τα θετικά αποτελέσματά της για την κοινωνία της ΕΕ·

44. τονίζει ότι οι πρωτοβουλίες της ΕΕ στον τομέα της έρευνας για την ασφάλεια δεν πρέπει να οδηγήσουν στην υποβάθμιση των αρχών και των αξιών της Ένωσης στον τομέα των ανθρωπίνων δικαιωμάτων, των δημοκρατικών δικαιωμάτων, των πολιτικών ελευθεριών, των αστικών ελευθεριών και της ηθικής·

*

* *

45. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις και τα κοινοβούλια των κρατών μελών καθώς και στον Γενικό Γραμματέα του Συμβουλίου της Ευρώπης.

[1] ΕΕ C 167 της 2.6.1997, σ. 137.

[2] ΕΕ C 128 της 7.5.1999, σ. 86.

[3] ΕΕ C 127 Ε της 29.5.2003, σ. 582.

[4] ΕΕ C 228 της 13.8.2001, σ. 173.

[5] ΕΕ C 64 Ε της 12.3.2004, σ. 599.

[6] ΕΕ C 87 Ε της 7.4.2004, σ. 518.

--------------------------------------------------